
Roma, 6.XI.1990 
    Statele membre ale Consiliului Europei, semnatare ale prezentului protocol la Convenţia pentru apărarea drepturilor omului şi a libertăţilor fundamentale, semnată la Roma la 4 noiembrie 1950 (denumită în continuare convenţia), 
    hotărâte să aducă noi îmbunătăţiri procedurii prevăzute de convenţie, 
    au convenit asupra celor ce urmează: 
   ARTICOLUL 1
  
    Pentru părţile la convenţie care sunt legate prin prezentul protocol, convenţia este amendată în conformitate cu dispoziţiile cuprinse în art. 2-5. 
   ARTICOLUL 2
  
    Articolul 31 paragraful 2 din convenţie se citeşte după cum urmează: 
    "2. Raportul este transmis Comitetului Miniştrilor. Acesta este, de asemenea, comunicat statelor interesate şi, dacă se referă la o cerere introdusă în aplicarea art. 25, solicitantului. Statele interesate şi solicitantul nu au dreptul să-l publice." 
   ARTICOLUL 3
  
    Articolul 44 din convenţie se citeşte după cum urmează: 
    "Numai înaltele părţi contractante, Comisia şi persoana fizică, organizaţia neguvernamentală sau grupul de particulari care a introdus o cerere în aplicarea art. 25 au calitatea de a se prezenta în faţa Curţii." 
   ARTICOLUL 4
  
    Articolul 45 din convenţie se citeşte după cum urmează: 
    "Competenţa Curţii se extinde asupra tuturor cauzelor referitoare la interpretarea şi la aplicarea prezentei convenţii care îi sunt supuse, în condiţiile prevăzute de art. 48." 
   ARTICOLUL 5
  
    Articolul 48 din convenţie se citeşte după cum urmează: 
    "1. Cu condiţia că înalta parte contractantă interesată, dacă este numai una sau înaltele părţi contractante interesate, dacă sunt mai multe, să fie supuse jurisdicţiei obligatorii a Curţii sau în caz contrar, cu consimţământul sau acordul înaltei părţi contractante interesate, dacă nu este decât una, sau al înaltelor părţi contractante interesate, dacă sunt mai multe, o cauză poate fi deferită Curţii: 
    a) de către Comisie; 
    b) de către o înaltă parte contractantă al cărei cetăţean este victimă; 
    c) de către o înaltă parte contractantă care a sesizat Comisia; 
    d) de către o înaltă parte contractantă pusă în cauză; 
    e) de către persoana fizică, organizaţia neguvernamentală sau grupul de particulari care a sesizat Comisia. 
    2. Dacă o cauză nu este deferită Curţii decât pe temeiul alin. e) al paragrafului 1, cauza este mai întâi supusă unui comitet alcătuit din trei membri ai Curţii. Din comitet va face parte, din oficiu, judecătorul ales în numele înaltei părţi contractante împotriva căreia a fost introdusă cererea sau, în lipsa acestuia, o persoană aleasă de ea pentru a îndeplini calitatea de judecător. Dacă cererea a fost introdusă împotriva mai multor părţi contractante, numărul membrilor comitetului va creşte în mod corespunzător. 
    Dacă însă nu ridică nici o problemă gravă privind interpretarea sau aplicarea convenţiei şi dacă nu se justifică, pentru alte motive, examinarea sa de către Curte, comitetul poate hotărî, în unanimitate, ca aceasta să nu fie examinată de către Curte. În asemenea cazuri, Comitetul Miniştrilor hotărăşte, în condiţiile prevăzute de art. 32, dacă a existat sau nu o încălcare a convenţiei." 
   ARTICOLUL 6
  
   1. Prezentul protocol este deschis spre semnare statelor membre ale Consiliului Europei semnatare ale convenţiei, care îşi pot exprima consimţământul lor de a fi legate prin: 
   a) semnare fără rezerva ratificării, a acceptării sau a aprobării; sau 
   b) semnare sub rezerva ratificării, a acceptării sau a aprobării, urmată de ratificare, de acceptare sau de aprobare. 
   2. Instrumentele de ratificare, de acceptare sau de aprobare vor fi depuse la secretarul general al Consiliului Europei. 
   ARTICOLUL 7
  
   1. Prezentul protocol va intra în vigoare în prima zi a lunii care va urma expirării unei perioade de 3 luni de la data la care zece state membre ale Consiliului Europei îşi vor fi exprimat consimţământul lor de a fi legate prin protocol conform dispoziţiilor art. 6. 
   2. Pentru orice stat membru care îşi va exprima ulterior consimţământul de a fi legat prin protocol, acesta va intra în vigoare în prima zi a lunii care urmează expirării unei perioade de 3 luni de la data semnării sau depunerii instrumentului de ratificare, de acceptare sau de aprobare. 
   ARTICOLUL 8
  
    Secretarul general al Consiliului Europei va notifica tuturor statelor membre ale Consiliului Europei: 
   a) orice semnare; 
   b) depunerea oricărui instrument de ratificare, de acceptare sau de aprobare; 
   c) orice dată de intrare în vigoare a prezentului protocol conform art. 7; 
   d) orice alt act, notificare sau declaraţie în legătură cu prezentul protocol. 
    În considerarea celor de mai sus, subsemnaţii, având depline puteri în acest scop, au semnat prezentul protocol. 
    Întocmit la Roma la 6 noiembrie 1990, în limbile franceză şi engleză, ambele texte fiind egal autentice, într-un singur exemplar, care va fi depus în arhivele Consiliului Europei. Secretarul general al Consiliului Europei va comunica copie certificată fiecăruia dintre statele membre ale Consiliului Europei. 

